มันนี่ทูเดย์
ทีเอ็มบีรุกเงินฝากรายย่อย
7 ก.ค. 2558

ทีเอ็มบีรุกเงินฝากรายย่อย
น.ส.มิ่งขวัญ พัฒนวงศ์ หัวหน้าเจ้าหน้าที่บริหารส่งเสริมการตลาดลูกค้าบุคคล ธนาคารทหารไทย เปิดเผยว่า ในครึ่งปีหลังนี้จะผลักดันผลิตภัณฑ์เงินฝากไม่ประจำทีเอ็มบี โน ฟิกซ์ เป็นกลยุทธ์ในการขยายฐานลูกค้ารายย่อย หลังจากได้รับการตอบรับที่ดีในช่วง 4 ปีที่เปิดให้บริการ ซึ่งมีฐานลูกค้ากว่า 1.6 ล้านบัญชี เติบโตเฉลี่ยเป็นเท่าตัวในแต่ละปี โดยตั้งเป้าในช่วงไตรมาส 3 นี้ เพิ่มฐานลูกค้าใหม่อีก 1 แสนราย โดยออกแคมเปญกระตุ้นการรับรู้ของลูกค้า ชูจุดเด่นเปิดบัญชีขั้นต่ำเพียง 1 บาท ก็สามารถรับดอกเบี้ย 2% ได้
ทั้งนี้ แม้ว่าอัตราดอกเบี้ยจะลดลงตามดอกเบี้ยนโยบาย แต่อัตราดอกเบี้ยเงินฝาก 2% ต่อปีของโนฟิกซ์ ยังสูงกว่าดอกเบี้ยออมทรัพย์ในระบบที่เฉลี่ย 0.5% โดยสูงเทียบเท่าเงินฝากประจำ 1 ปี และยังเบิกถอนคล่องตัว ไม่กำหนดยอดขั้นต่ำและระยะเวลาฝาก ตอบโจทย์ลูกค้าที่ต้องการดอกเบี้ยสูงและสภาพคล่อง ขณะที่ภาพรวมเงินฝากช่วง 5 เดือนแรกของทีเอ็มบี เพิ่มขึ้น 1.48 หมื่นล้านบาท เติบโต 2.59% จากสิ้นปี 2557 อยู่ที่ 5.86 แสนล้านบาท นำโดยผลิตภัณฑ์บัญชีเงินฝากไม่ประจำ